V súčasnosti sa predpokladá, že tieto dva prebiehajúce projekty by mali byť dokončené do konca roka 2021 a do konca roka 2022.

Pokiaľ ide o Aberdeen Offshore Wind Farm, 1. júla 2018 sa vo veternom parku na mori „Aberdeen Bay“ spoločnosti Vattenfall spustila prevádzka jedenástich veterných turbín s v tom čase najväčšou kapacitou na svete (8,8 MW na turbínu, v súčasnosti existujú turbíny s menovitým výkonom 12 MW). V septembri 2018 sa uskutočnilo oficiálne otvorenie Offshore Wind Deployment Centre (Aberdeen Offshore Wind Farm). Posledné podané správy týkajúce sa projektu a záverečnej platby sa očakávajú v II. štvrťroku 2020.

2.2.2. Pokrok v oblasti integrácie veternej energie do elektrizačnej sústavy

Vykonávanie dvoch zvyšných projektov, Kriegers Flak a COBRAcable, postupovalo podľa očakávaní.

V septembri 2019 bolo do prevádzky uvedené spojovacie vedenie COBRAcable medzi Dánskom a Holandskom. Projekt COBRAcable sa ukončil v decembri 2019. Lehota na predloženie záverečnej správy bola tri mesiace od ukončenia akcie, teda do konca marca 2020.

Plánovaný začiatok prevádzky Kriegers Flak (Combined Grid Solution) je koncom druhého štvrťroku 2020, čo je zároveň dátum ukončenia projektu. Záverečnú správu treba predložiť do konca septembra 2020.

3. Zachytávanie a ukladanie oxidu uhličitého

Podprogram EEPO pozostával zo 6 projektov a podpory vo výške 1 miliarda EUR, ktoré sa zameriavajú na demonštráciu úplného procesu zachytávania, dopravy a ukladania oxidu uhličitého (CCS).

Jeden projekt (Compostilla v Španielsku) sa dokončil a jeho výsledkom sú funkčné pilotné zariadenia na zachytávanie, dopravu a ukladanie CO2. Štyri projekty sa ukončili predčasne rozhodnutím realizátorov projektu neinvestovať. Jeden projekt bol zastavený pred dokončením. Na tieto projekty sa vyplatilo 387 099 179 EUR (po odpočítaní príkazov na vymáhanie sumy v celkovej výške 145 294 400 EUR).

III. EURÓPSKY FOND PRE ENERGETICKÚ EFEKTÍVNOSŤ (EEEF)

V decembri 2010 bolo z Európskeho energetického programu pre oživenie (EEPO) vyčlenených 146,3 milióna EUR na finančný nástroj podporujúci projekty v oblasti energie z udržateľných zdrojov. Suma 125 miliónov EUR sa použila ako príspevok EÚ na Európsky fond pre energetickú efektívnosť (EEEF). EEEF bol vytvorený v júli 2011 a dosiahol celkový objem 265 miliónov EUR spolu s grantovým nástrojom technickej pomoci s rozpočtom 20 miliónov EUR a sumou 1,3 milióna EUR určenou na činnosti zamerané na zvyšovanie informovanosti.

Z fondu EEEF sa poskytuje na mieru prispôsobené financovanie (dlhové aj kapitálové nástroje) na projekty energetickej efektívnosti, obnoviteľných zdrojov energie a čistej mestskej dopravy. Príjemcami sú miestne alebo regionálne verejné orgány alebo súkromné subjekty konajúce v ich mene.

1.Doterajší pokrok

Do portfólia fondu pribudla v roku 2019 jedna nová transakcia:

– projekt Catfoss v Spojenom kráľovstve spočíva vo financovaní nového zariadenia kombinovanej výroby elektriny a tepla (KVET) s kombinovaným inštalovaným výkonom 28 MW. Zariadenie KVET sa vybuduje v lokalite existujúceho zaradenia na spracovanie odpadu v Derwenthaugh Eco Parc, v meste Gateshead v Spojenom kráľovstve. Projekt zabezpečí teplo vyrábané udržateľným spôsobom pre miestnu sieť diaľkového vykurovania, ako aj pre individuálne prípojky na vykurovanie a elektrické prípojky. Odhaduje sa, že vďaka projektu sa podarí dosiahnuť úsporu 52 500 ton ekvivalentu CO2 ročne v porovnaní so základným scenárom. To zodpovedá 97 %. Okrem toho, keď sa začne plná prevádzka zariadenia, úspory primárnej energie by mali presiahnuť 315 000 MWh ročne, čo zodpovedá 100 % úspore v porovnaní so základným scenárom, pretože biopalivo sa v súčasnosti odosiela na skládku (investície EEEF vo výške 25 miliónov EUR, celkové financovanie vo výške 48 miliónov).

Od vzniku EEEF do 31. decembra 2019 sa v rámci EEEF podpísali zmluvy so 17 projektmi v hodnote 195 miliónov EUR, vďaka ktorým sa vytvorili konečné investície vo výške 349,5 milióna EUR.

Na základe rámca EEEF na posudzovanie projektov a podávanie správ o úspore ekvivalentu CO2 a primárnej energie sa vďaka investíciám z jeho zdrojov dosiahli ku koncu roku 2016 úspory takmer 388 478 ton CO2 a úspory primárnej energie v hodnote 794 124 MWh.